Referat fra generalforsamlingen i Grundejerforeningen Eskildhøj 2024

**Lørdag den 10. august 2024 kl. 10.00 på Fuglsøcentret- formodentlig i lokale 3**

Dagsorden:

1. Valg af dirigent

*Stine Dyhr Vestergaard blev valgt som dirigent. Stine førte forsamlingen sikkert gennem dagsordenen og sikrede, at formalia i forhold til indkaldelse, afholdelse og afstemning blev overholdt.*

1. Bestyrelsens beretning fremlægges af formanden. Beretningen er medsendt som bilag, hændelser sket efter udsendelsen vil blive fremlagt på mødet:

***Bilag 2: GF Eskildhøj Bestyrelsens årsberetning***

*Mogens havde desværre forfald så Bent og Mads fremlagde årsberetningen jf. bilag. Efter fremlæggelsen blev årsberetningen drøftet. Fokus var på beplantning langs vejene og vejens vedligehold. Det lidt smalle vejforløb, der er for nuværende, betyder, at man af og til skal holde tilbage for andre biler, gående osv. Der er ikke alle steder plads til at trække ud i rabatten, så passage mellem biler betyder, at man af og til er nødt til at bakke. Tillige har styrtregn igen i år gjort vejen bumpet, og ved indkørslen til Elsehøj var der i sommerferien så store skader, at vejen kun var svært farbar. Vejene er igen udbedret – vi må håbe på lidt færre skybrud i kommende sæson. Der blev udvekslet synspunkter om vejens vedligehold, rabatternes vilde blomsterliv og udhængende grene. Det er grundejerforeningens opgave at sikre, at den enkelte grundejer foretager den nødvendige beskæring, så både gående og kørende kan færdes sikkert. Bestyrelsen henvender sig til bestyrelsen ved Fuglsø Strand for at sikre en vis standard på Fuglemosen. Derudover opfordrer vi til at hjælpe hinanden med at holde vejforløbet i acceptabel stand.*

1. Forelæggelse af det reviderede regnskab 1.4 2023- 31.3.2024. Regnskabet fremlægges af kassereren. Bilag (endnu uden påtegning af fra revisor) er medsendt.

***Bilag 3: GF Eskildhøj Regnskab for perioden 1.4.2023-31.3.2024***

*Bent fremlagde regnskab jf. bilag. Der er god tilslutning til grundejerforeningen og kun ganske få grundejere, der ikke er medlemmer. Regnskabet hænger fint sammen for perioden. Der er ca. 50.000 kr. på kontoen. Vi forsøger igen i dette år med Mobilepay, men vil måske sadle om, hvis administrationen bliver for tung.*

1. Indkomne forslag herunder bestyrelsens egne. Bestyrelsen fremlægger selv følgende punkt:

Bestyrelsen har udarbejdet et udkast til en revideret forretningsorden. Forskellen findes i §3 og §5- forslag:

* 1. Deadline for medlemmers indmeldelse af punkter til dagsorden forlænges.
	2. Bestyrelsen konstituerer sig efter generalforsamlingen - man vælges dermed ikke til en bestemt funktion i bestyrelsen.

Punktet blev også fremlagt i 2023- hvor der ikke var 50% fremmøde, hvorved vedtægtsændringer ikke kan vedtages. Vi håber på bedre fremmøde og evt. brug af fuldmagter.

Hvis I ikke kan komme, opfordrer vi til, at I sender en fuldmagt til formand Mogens på mokkja@gmail.com Angiv om I stemmer for eller imod vedtægtsændringen

***Bilag 4a: GF Eskildhøj Udkast 2024 Vedtægter for Grundejerforeningen***

*Mads fremlagde forslag til vedtægtsændringer. Det blev konstateret, at grundejerforeningen var beslutningsdygtige med over 50% repræsenteret ved enten fremmøde eller fuldmagt. Ændringen blev stemt igennem. Vedtægterne opdateres på hjemmesiden.*

Derudover har vi modtaget følgende punkter som bliver fremført på GF:

Karen Haugstrup, Hedeskellet 16: Støvbekæmpelse, godt naboskab, betalingsvillighed fra grundejerforeningen.

***Bilag 4 b: Henvendelse fra medlemmer Karen Haugstrup***

*Karen fremlagde sit forslag som blev drøftet på generalforsamlingen. Der var ikke stemning for at påtage sig en betalingsforpligtelse for stykket ved kroen. Ej heller var der stemning for at behandle yderligere vejstykker med Dustex eller lignende.*

1. Fastlæggelse af kontingent. Bestyrelsen fremlægger budget for regnskabsperioden og foreslår uændret kontingent på 500 kr. pr. år

Mulighed for at betale med det samme på Mobilepay 563270- angiv sommerhusadresse.

*Bent fremlagde budget for kommende år med fastholdelse af kontingent på 500 kr. Der var en kort pause, hvor en del fik klaret betalingen med det samme. Dem, der endnu ikke har betalt, bedes gøre det snarest. Husk: angiv sommerhusadressen uanset om du betaler med Mobilepay eller til konto* ***Danske Bank 1551 10177863****.*

1. Valg til bestyrelsen

I år – et lige år – er Mogens og Mads på valg. Mogens stiller ikke op til genvalg. Mads stiller op til genvalg. Vi har modtaget en forhåndstilkendegivelse til bestyrelsen, men opfordrer alle til at overveje at deltage i bestyrelsesarbejdet. Man kan melde sig forlods til formanden eller stille op på selve generalforsamlingen.

*Lars (Hedeskellet 9), Jan (Elsehøj 9) og Mads (Hedeskellet 11) stillede op til bestyrelsen. Der blev udført en skriftlig valghandling, hvor Lars og Mads blev valgt for de næste 2 år. Der følger en stor tak til Mogens for det store arbejde, han har lagt i foreningen, senest som formand. På vegne af foreningen er der indkøbt en lille erkendelighed som overbringes ved lejlighed.*

1. Valg af suppleanter. Suppleanter vælges for et år ad gangen. På valg er Lars Bojer Madsen (Hedeskellet 9) og Jens Kristian Kristensen (Eskildshøj 11).

*Lars indtræder i bestyrelsen, Jan overtager den ledige plads som suppleant.*

1. Valg af revisor og revisorsuppleant. På valg er som revisor Per Dahl Pedersen (Eskildshøj 10-12) og Karen Haugstrup (Hedeskellet 16) som revisorsuppleant.

*Per og Karen fortsætter.*

1. Oplæg om lokalplan med fokus på forpligtelser og rettigheder for grundejerne og fællesområder. Herunder behandles forslag om vedligehold af stierne.

*Bent fremlagde udvalgte forhold fra lokalplanen. Både den kulturhistoriske baggrund for lokalplanens bestemmelser og mere håndgribelige regler som skal sikre at området fremstår med de kendetegn som er angivet i lokalplanen. Husk- I kan læse lokalplanen og andre relevante oplysninger om området og grundejerforeningen på grundejerforeningens hjemmeside* [*https://eskildshoej.dk/*](https://eskildshoej.dk/)

*Under punktet blev henvendelsen om stivedligehold behandlet. Det blev besluttet at reetablere trappen på ”Mariestien” med udefrakommende hjælp, så det er nemmere og sikrere at benytte de stier som er beskrevet i lokalplanen. Bestyrelsen behandler punktet på deres næstkommende møde.*

1. Eventuelt

Efterfølgende er der tilbagekørsel til sommerhusområdet, hvor man har mulighed for at deltage i en rundtur sammen med sine naboer. Grundejerforeningen er vært med sodavand og øl, som står på strategiske steder. Vi håber, at rundturen giver anledning til at få talt med naboer om, hvilke ønsker man kunne have til beplantningstilpasning på grundene, således at man lige kan få et smugkik til vandet eller aftensol på terrassen. Vi anviser mødesteder og mødetidspunkt på dagen.

*Mange tak for deltagelsen i ”havevandringen” Der var gode, uformelle snakke om træer, udhængende grene og alt andet mellem himmel jord.*

*Bestyrelsen vil gerne takke for deltagelsen, både til generalforsamlingen og til den efterfølgende tur i området.*

Med venlig hilsen

Bestyrelsen